Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 583/11/6606	Lučenec, 23.7.2012
EEČ : 2-47-99-2012

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 2 písmeno a Trestného zákona formou spolupáchateľstva podľa § 20 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 24.06.2011 vo večerných hodinách po 23.00 hod v Lučenci na XXXXX spoločne s XXXXX búchal na dvere bytu na piatom poschodí, v ktorom býva XXXXX, nar. XXXXX a keď tento otvoril dvere, tak jeden z nich dal nohu medzi dvere takým spôsobom, aby sa dvere nedali zatvoriť a druhý sa do dverí oprel plecom a dvere spoločne otvorili, obaja vošli dnu, kde fyzicky napadli XXXXX, ktorý im viackrát opakoval, aby z bytu odišli, kde sa na hluk zobudil otčim XXXXX, XXXXX a spoločne s XXXXX XXXXX a XXXXX z bytu vytlačili von
lebo je nepochybné, že skutok nespáchal obvinený
Odôvodnenie:
     Uznesením vyšetrovateľa PZ, Okresného riaditeľstva PZ, Odboru kriminálnej polície v Lučenci bolo dňa 02.09.2011 podľa § 199 ods. 1 Trestného poriadku začaté trestné stíhanie pre prečin porušovania domovej slobody podľa § 194 ods. 1, ods. 2 písm. a) Trestného zákona formou spolupáchateľstva podľa § 20 Trestného zákona na skutkovom základe uvedenom vo výrokovej časti predmetného uznesenia. Následne bolo dňa 30.01.2012 podľa § 206 ods. 1 Trestného poriadku vznesené obvinenie XXXXX, nar. XXXXX a XXXXX, nar. XXXXX pre prečin porušovania domovej slobody podľa § 194 ods. 1, ods. 2 písm. a) Trestného zákona formou spolupáchateľstva podľa § 20 Trestného zákona na skutkovom základe uvedenom vo výrokovej časti tohto uznesenia.

     V priebehu skráteného vyšetrovania vyšetrovateľ PZ za účelom zistenia skutkového stavu v rozsahu potrebnom pre rozhodnutie vypočul obvineného XXXXX, vypočul svedka - poškodeného XXXXX, svedka - poškodeného XXXXX, svedka XXXXX, vykonal konfrontácie medzi svedkom - poškodeným XXXXX a obvineným XXXXX, ako aj konfrontácie medzi svedkom - poškodeným XXXXX a obvineným XXXXX.

     Poškodený XXXXX najprv v prípravnom konaní vypovedal, že spolu s XXXXX do bytu vtrhol aj XXXXX. Následne pri konfrontácii XXXXX a XXXXX poškodený pripustil, že osobou, ktorá vtrhla do bytu spoločne s XXXXX bol niekto iný, avšak veľmi niekto podobný XXXXX. 

     Obvinený XXXXX od počiatku popieral spáchanie trestného činu, ktorý mu bol kladený za vinu. Uviedol, že v čase spáchania trestného činu bol v Írsku, v meste Belfast na návšteve u svojej sestry spolu so svojou mamou XXXXX a neterou XXXXX. Do Írska odletel dňa 24.06.2011, pričom o 01.30. hod. odchádzal autobusom z mesta Lučenec do Bratislavy a odlietal z letiska Milana Rastislava Štefánika 24.06.2011 o 10.15 hod. V čase spáchania skutku bol teda v Belfaste, odkiaľ sa vrátil až dňa 07.09.2011.

     Vo veci bola vypočutá XXXXX, nar. XXXXX, matka obvineného XXXXX, ktorá tvrdenia svojho syna jednoznačne potvrdila.

     Do vyšetrovacieho spisu boli zabezpečené fotokópie leteniek na mená XXXXX, XXXXX a XXXXX, pričom tieto boli datované na deň 24.06.2011 o 10.15 hod s odletom z letiska M. R. Štefánika a príletom na letisko v Dubline. Rovnako spiatočné letenky boli na mená  XXXXX, XXXXX a XXXXX  s dátumom odletu 07.09.2011 o 06.10 hod. z letiska v Dubline a s príletom na letisko M. R. Štefánika v Bratislave.

     Do vyšetrovacieho spisu bolo zabezpečené potvrdenie Oddelenia hraničnej kontroly PZ Bratislava Ružinov - letisko M. R. Štefánika z ktorého vyplýva, že XXXXX dňa 24.06.2011 odletel z letiska M. R. Štefánika spoločnosťou Raynair do Dublinu a dňa 07.09.2011 priletel z Dublinu do Bratislavy. 

     Podľa § 215 ods. 1 písm. c) Trestného poriadku prokurátor zastaví trestné stíhanie ak je nepochybné, že skutok nespáchal obvinený.

     Na základe vykonaného dokazovania v priebehu skráteného vyšetrovania a to osobitne z výpovede XXXXX v procesnom postavení obvineného, z výpovede svedkyne XXXXX a najmä z listinných dôkazov tak, ako sú menované vyššie je v potrebnom rozsahu preukázané, že predmetného skutku, za ktorý bolo XXXXX vznesené obvinenie sa menovaný nedopustil, nakoľko sa v čase jeho spáchania nachádzal mimo územia Slovenskej republiky a to v meste Belfast v Írsku. 

     Nakoľko však z vykonaného dokazovania vyplýva, že skutku sa spoločne s XXXXX mala dopustiť aj ďalšia osoba, bude predmetom ďalšieho dokazovania ustáliť skutkový stav v takom rozsahu, aby bolo možné zistiť páchateľa, ktorý sa mal trestného činu dopustiť spoločne s XXXXX.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Michaela Tabaková
prokurátorka